# E L Ő T E R J E S Z T É S

**Szombathely Megyei Jogú Város Közgyűlése**

**2019. december 19-i ülésére**

**Javaslat 2020. évi belső ellenőrzési tervek jóváhagyására**

**a.) Javaslat Szombathely Megyei Jogú Város Önkormányzatának 2020. évi belső ellenőrzési tervére**

Magyarország helyi önkormányzatairól szóló 2011. évi CLXXXIX. törvény 119. § (5) bekezdése értelmében a helyi önkormányzatra vonatkozó éves belső ellenőrzési tervet, valamint az önkormányzat által fenntartott intézmények ellenőrzésének éves tervét Szombathely Megyei Jogú Város Közgyűlése az előző év december 31-éig hagyja jóvá.

A belső ellenőrzés tevékenységét a Belső Ellenőrzési Iroda az államháztartásról szóló 2011. évi CXCV. törvény (továbbiakban Áht.), valamint a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Kormányrendelet (továbbiakban Bkr.), a nemzetközi belső ellenőrzési standardok, valamint a belső ellenőrzési vezető által kidolgozott és a költségvetési szerv vezetője által jóváhagyott Belső ellenőrzési kézikönyv szerint végzi. A vonatkozó jogszabályok az ellenőrzési tevékenység folyamat jellegét az alábbiakban határozzák meg:

* Tervezés (előkészítés, kockázatelemzés, stratégiai és éves ellenőrzési tervek elkészítése)
* Végrehajtás (ellenőrzésre való felkészülés, ellenőrzés lebonyolítása)
* Jelentés (jelentéstervezet elkészítése, egyeztetés, jelentés lezárása, megküldése)
* Nyomon követés (intézkedési tervek véleményezése, intézkedések végrehajtásának nyomon követése, utóellenőrzés)

A belső ellenőrzési munka megtervezéséhez a belső ellenőrzési vezető kockázatelemzés alapján stratégiai tervet és éves ellenőrzési tervet készít. A stratégiai tervezés alapja Szombathely Megyei Jogú Város mindenkori városvezetése által kitűzött hosszú távú célok, amelyek a gazdasági programban öltenek testet, valamint a hatályos jogszabályokban foglalt előírások határozzák meg.

A belső ellenőrzés céljainak meghatározása a szervezet célkitűzéseivel összhangban:

* Szakszerű, átlátható és költséghatékony minőségi feladatellátás;
* A Polgármesteri Hivatal működésének és gazdálkodásának folyamatos ellenőrzése annak érdekében, hogy a vizsgálat hozzájáruljon a Hivatal részére előírt feladatellátás hatékonyságának növeléséhez;
* Vagyongazdálkodás szabályszerűsége, eredményessége, vagyonvédelem biztosítása, értékelése;
* Önkormányzat költségvetéséből céljelleggel nyújtott támogatások rendeltetésszerű felhasználása;
* Tulajdonosi érdekek érvényesülése, a gazdasági társaságok által végzett tevékenységek megítélése;
* Minden intézmény átfogó ellenőrzése legalább 3-4 évente;
* A korábbi ellenőrzések által feltárt hiányosságok felszámolásának ellenőrzése;
* A belső ellenőrzés tanácsadói tevékenységének erősítése.

2015. évtől a nemzetiségi önkormányzatokkal megkötött együttműködési megállapodás értelmében a Belső Ellenőrzési Iroda látja el ezen önkormányzatoknál is a belső ellenőri feladatokat, amely ennek értelmében szintén szerepel a 2020. évi ellenőrzési tervben.

A Belső Ellenőrzési Iroda 2019. év novemberében kockázat-felmérési eljárás alapján elkészítette aktualizált stratégiai tervét, és az így kialakított **hosszabbtávú program határozza meg 2020. évre az éves munkatervet.**

Az éves ellenőrzési terv tartalmazza:

* A tervezett ellenőrzések tárgyát, célját, módszerét;
* Az ellenőrizendő időszakot;
* Azonosított kockázati tényezők;
* Ellenőrzés típusa;
* Az ellenőrzött szerv, illetve szervezeti egységek megnevezését;
* Az ellenőrzések tervezett ütemezését;
* A szükséges ellenőrzési kapacitás (erőforrás szükséglet) meghatározását.

A Belső Ellenőrzési Iroda 2020. évi ellenőrzési tervét, és az azt megalapozó elemzéseket az Áht., valamint a Bkr. előírásai alapján a Belső ellenőrzési kézikönyvben megfogalmazottakkal összhangban készítette el.

**b.) Javaslat Szombathely Megyei Jogú Város költségvetési intézményeinek 2020. évi fenntartó általi ellenőrzési tervére**

Szombathely Megyei Jogú Város által alapított és fenntartott költségvetési szervek ellenőrzési tervét megalapozó kockázati tényezőket, valamint a 2019. novemberében elvégzett kockázatelemzést az előterjesztéshez mellékletként csatoltuk. Előzőek alapján 2020. évben a felügyeleti ellenőrzést az alábbi intézményekre javasolt elvégezni:

* AGORA Szombathelyi Kulturális Központ;
* Szombathely Megyei Jogú Város Közterület-felügyelet;
* Pálos Károly Szociális Szolgáltató Központ és Gyermekjóléti Szolgálat;
* Savaria Szimfonikus Zenekar;
* Mesebolt Bábszínház.

A tervben szereplő ellenőrzések típusa szabályossági és pénzügyi ellenőrzés, amelynek keretében az ellenőr megbizonyosodik arról, hogy:

* Az intézmény pénzügyi tevékenységének szabályozottsága megfelel-e a jogszabályi előírásoknak;
* Az intézmény gazdálkodása során a rendelkezésére álló pénzeszközt gazdaságosan, hatékonyan, az alapító okiratban meghatározott feladatokra, a jogszabályoknak és belső szabályzatoknak megfelelően használta-e fel;
* A kezelésében lévő önkormányzati vagyonnal szabályszerűen, eredményesen gazdálkodtak-e;
* A belső kontrollrendszert, valamint a belső ellenőrzést a jogszabályi előírások és a helyi sajátosságok figyelembe vételével alakították-e ki, működése biztosítja-e a hibák megelőzését.

Az intézményi ellenőrzések általában 3-4 lezárt gazdálkodási évre terjednek ki, módszere, hogy agazdálkodási dokumentumok közül szúrópróbaszerűen kiválasztott, azaz minden vizsgált év egy-egy tetszőlegesen kiválasztott hónapja összes bizonylata tételes feldolgozásra kerül.

A betervezett fenntartói és az önkormányzati belső ellenőrzési vizsgálatokat 2020. évben 3 fő belső ellenőr végzi.

**c.) Javaslat Szombathely Megyei Jogú Város Önkormányzata által fenntartott költségvetési intézmények 2020.évi belső ellenőrzési terveinek jóváhagyására**

Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 119. § (4) bekezdése alapján a helyi önkormányzat belső ellenőrzése keretében gondoskodni kell a felügyelt költségvetési szervek ellenőrzéséről is.

A költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet (a továbbiakban. Bkr.) 31. §-a alapján a belső ellenőrzési vezető – összhangban a stratégiai ellenőrzési tervvel – összeállítja az intézmény tárgyévet követő évre vonatkozó éves ellenőrzési tervét, és november 30. napjáig megküldi a Jegyző részére. A költségvetési szerv éves ellenőrzési tervét - helyi önkormányzati költségvetési szerv esetében – a Mötv. 119. § (5) bekezdése, illetve a Bkr. 32. § (4) bekezdése alapján a képviselő testület a tárgyévet megelőző év december 31. napjáig hagyja jóvá.

A Bkr. 31. § (4) bekezdésében foglaltak alapján az éves ellenőrzési tervnek az alábbiakat kell tartalmaznia:

*a)* az ellenőrzési tervet megalapozó elemzések és a kockázatelemzés eredményének összefoglaló bemutatását;

*b)* a tervezett ellenőrzések tárgyát;

*c)* az ellenőrzések célját;

*d)* az ellenőrizendő időszakot;

*e)* a rendelkezésre álló és a szükséges ellenőrzési kapacitás meghatározását;

*f)* az ellenőrzések típusát;

*g)* az ellenőrzések tervezett ütemezését;

*h)* az ellenőrzött szerv, illetve szervezeti egységek megnevezését;

*i)* a tanácsadó tevékenységre tervezett kapacitást;

*j)* a soron kívüli ellenőrzésekre tervezett kapacitást;

*k)* a képzésekre tervezett kapacitást;

*l)* az egyéb tevékenységeket.

A belső ellenőrzés területeinek meghatározásakor figyelemmel kell lenni a kockázatelemzés megállapításaira, a szervezet belső ellenőri kapacitására. Az ellenőrzés tevékenysége kiterjedhet az adott szervezet minden tevékenységére, különösen a költségvetési bevételek és kiadások tervezésének, felhasználásának és elszámolásának, valamint az eszközökkel és forrásokkal való gazdálkodásnak a vizsgálatára.

A Bkr. által meghatározott tartalmú, a költségvetési szervek vezetői által jóváhagyott ellenőrzési tervek az előterjesztés mellékletét képezik:

* a Szombathelyi Köznevelési GAMESZ 2020. évre vonatkozó belső ellenőrzési terve az előterjesztés 9. számú mellékletét,
* a Szombathelyi Egészségügyi és Kulturális GESZ 2020. évre vonatkozó belső ellenőrzési terve az előterjesztés 10. számú mellékletét,
* a Szombathelyi Egyesített Bölcsődei Intézmény 2020. évre vonatkozó belső ellenőrzési terve az előterjesztés 11. számú mellékletét,
* a Pálos Károly Szociális Szolgáltató Központ és Gyermekjóléti Szolgálat 2020. évre vonatkozó belső ellenőrzési terve az előterjesztés 12. számú mellékletét.

A Szombathelyi Köznevelési GAMESZ, valamint a Szombathelyi Egészségügyi és Kulturális GESZ alapító okiratukban foglaltak szerint, megállapodás alapján ellátják az önkormányzat által hozzájuk rendelt költségvetési szervek tervezési, gazdálkodási, ellenőrzési, finanszírozási, adatszolgáltatási és beszámolási feladatait, ennek keretében az intézmények belső ellenőrzését is. Előzőekre tekintettel

* a Szombathelyi Köznevelési GAMESZ belső ellenőrzési terve tartalmazza az önkormányzati fenntartású 18 óvodában tervezett ellenőrzéseket is,
* a Szombathelyi Egészségügyi és Kulturális GESZ belső ellenőrzési terve pedig tartalmazza az AGORA Szombathelyi Kulturális Központban, a Mesebolt Bábszínházban, a Savaria Szimfonikus Zenekarnál, a Berzsenyi Dániel Megyei Hatókörű Városi Könyvtárban, a Szombathely Városi Vásárcsarnoknál, valamint a Savaria Megyei Hatókörű Városi Múzeum vonatkozásában 2020. évre tervezett ellenőrzéseket is.

Kérem a Tisztelt Közgyűlést, hogy az előterjesztéshez mellékelt 2020. évi belső ellenőrzési terveket, valamint az azt megalapozó munkaanyagot megtárgyalni és jóváhagyni szíveskedjék.

**Szombathely, 2019. december „ ”**

**/: Dr. Nemény András:/**

I.

**HATÁROZATI JAVASLAT**

**…/2019. (XII.19.) Kgy. számú határozat**

A Közgyűlés megtárgyalta Szombathely Megyei Jogú Város Önkormányzata 2020. évi belső ellenőrzési tervét, és azt az előterjesztés 1. számú mellékletében foglaltak szerint változatlan formában jóváhagyja.

 **Felelős:** Dr. Károlyi Ákos jegyző

(végrehajtásért: Dr. Andorné Fodor Ágnes belső ellenőrzési vezető)

**Határidő:** Végrehajtásra 2020. december 31.

 Beszámolásra 2021. április 30.

 II.

## HATÁROZATI JAVASLAT

**…./2019. (XII.19.) Kgy. számú határozat**

A Közgyűlés megtárgyalta Szombathely Megyei Jogú Város költségvetési intézményeinek 2020. évi fenntartó általi ellenőrzési tervét, és azt az előterjesztés 5. számú mellékletében foglaltak szerint változatlan formában jóváhagyja.

##### Felelős: Dr. Károlyi Ákos jegyző

(végrehajtásért: Dr. Andorné Fodor Ágnes belső ellenőrzési vezető)

**Határidő:** Végrehajtásra 2020. december 31.

 Beszámolásra 2021. április 30.

**III.**

**HATÁROZATI JAVASLAT**

**…/2019. (XII.19) Kgy. számú határozat**

Szombathely Megyei Jogú Város Közgyűlése a Magyarország helyi önkormányzatairól szóló 2011. évi CLXXXIX. törvény 119. § (5) bekezdése, valamint a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet 32. § (4) bekezdése alapján

* a Szombathelyi Köznevelési GAMESZ 2020. évre vonatkozó belső ellenőrzési tervét (annak részeként az önkormányzati fenntartású óvodákban tervezett ellenőrzéseket) az előterjesztés 9. számú melléklete szerinti,
* a Szombathelyi Egészségügyi és Kulturális GESZ 2020. évre vonatkozó belső ellenőrzési tervét (annak részeként az Agora Szombathelyi Kulturális Központban, a Mesebolt Bábszínházban, a Savaria Szimfonikus Zenekarnál, a Berzsenyi Dániel Megyei Hatókörű Városi Könyvtárban, a Szombathely Városi Vásárcsarnoknál valamint a Savaria Megyei Hatókörű Városi Múzeumnál tervezett ellenőrzéseket) az előterjesztés 10. számú melléklete szerinti,
* a Szombathelyi Egyesített Bölcsődei Intézmény 2020. évre vonatkozó belső ellenőrzési tervét az előterjesztés 11. számú melléklete szerinti,
* a Pálos Károly Szociális Szolgáltató Központ és Gyermekjóléti Szolgálat 2020. évre vonatkozó belső ellenőrzési tervét az előterjesztés 12. számú melléklete szerinti,

tartalommal jóváhagyja.

**Felelős:** Dr. Nemény András polgármester

Dr. László Győző alpolgármester

Dr. Horváth Attila alpolgármester

Horvát Soma alpolgármester

Dr. Károlyi Ákos jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:**  azonnal